ai4bharat/Pralekha huggingface dataset:
சமூக நிதி மற்றும் அதிகாரமளித்தல் அமைச்சகம்
பிரதமர் டாக்டர் அம்பேத்கர் தேசிய நினைவிடத்தை நாளை புதுதில்லியில் திறந்துவைக்கிறார்
டாக்டர் அம்பேத்கர் இயற்கை எய்திய தில்லி இலக்கம் 26, அலிப்போர் சாலையில் அமைக்கப்பட்டுள்ள டாக்டர் அம்பேத்கர் தேசிய நினைவிடத்தை  பிரதமர் திரு. நரேந்திர மோடி நாளை திறந்துவைக்கிறார். இந்திய அரசியலமைப்புச் சட்டத்தின் முதன்மைச் சிற்பியான டாக்டர் அம்பேத்கரின் வாழ்க்கைக்கும் பங்களிப்புக்கும் இந்த நினைவிடம் அர்ப்பணிக்கப்படுகிறது. பிரதமர் 2016-மார்ச் 21ஆம் தேதி இந்த நினைவிடத்திற்கான அடிக்கல்லை நாட்டினார்.
பாரத் ரத்னா, பாபா சாகேப் டாக்டர் பி.ஆர்.அம்பேத்கர், மத்திய பிரதேசம் மோ என்ற இடத்தில் 1891-ஏப்ரல் 14ஆம் தேதி பிறந்தார். சுதந்திர இந்தியாவின் முதலாவது சட்ட அமைச்சராகவும் அவர் பணிபுரிந்தார். மத்திய அமைச்சரவையிலிருந்து 1951 நவம்பர் 1-ஆம் தேதி ராஜினாமா செய்த டாக்டர் அம்பேத்கர், தில்லி அலிப்போர் சாலையில் இலக்கம் 26-ல் அமைந்திருந்த சிரோஹி மகாராஜாவின் இல்லத்தில் வசிக்கத் தொடங்கினார். அந்த இல்லத்திலேயே 1956-டிசம்பர் 6ஆம் தேதி காலமானார். டாக்டர் அம்பேத்கர் நினைவாக டாக்டர் அம்பேத்கர் மஹா பரிநிர்வாண ஸ்தலம் அலிப்போர் சாலை இலக்கம் 26-ல் 2003 டிசம்பர் 2-ஆம் தேதி அப்போதைய பிரதமர் திரு. அடல் பிகாரி வாஜ்பாயினால் நாட்டுக்கு அர்ப்பணிக்கப்பட்டது. பாபாசாகேபின் தொண்டர்கள் அவர் மகாநிர்வாண நிலையடைந்த அலிப்போர் சாலை இலக்கம் 26-ஐ புனித இடமாகவே கருதுகின்றனர். எனவே, இந்தக் கட்டிடத்தைப் பாபாசாகேப் நினைவிடமாகக் கட்ட வேண்டிய அவசியம் ஏற்பட்டது. அவர் இந்திய அரசியல் சட்டத்தின் சிற்பியாக செயல்பட்டதால், இந்தக் கட்டிடம் ஒரு புத்தகத்தின் வடிவத்தில் அமைக்கப்பட்டது.
இந்தக் கட்டிடத்தில் கண்காட்சிப் பகுதி, நினைவிடம், புத்தர் சிலையுடன் கூடிய தியான மண்டபம், டாக்டர் அம்பேத்கரின் 12 அடி உயர வெண்கலச் சிலை உள்ளிட்டவை அமைந்திருக்கும். இதன் நுழைவுப் பகுதியில் 11 மீட்டர் உயரமுள்ள அசோகத் தூணும், பின்பகுதியில் தியான மண்டபமும் அமைக்கப்பட்டுள்ளன. மேலும் இக்கட்டிடத்தில் கழிவுநீர் சுத்திகரிப்பு நிலையம் , மழைநீர் சேகரிப்பு அமைப்பு, கட்டமைப்புடன் இணைந்த மீட்டர் பொருத்தப்பட்ட மேற்கூரை சூரியசக்தி அமைப்பு ஆகியனவும் அமைக்கப்பட்டுள்ளன. 7,374 சதுர மீட்டர் பரப்பில் 6,758 சதுர மீட்டர் பரப்புக் கட்டுமானத்துடன் நினைவிடக் கட்டிடம் உருவாக்கப்பட்டுள்ளது.
நினைவிடத்தின் சிறப்பு அம்சங்கள் வருமாறு:
- முக்கிய கட்டிடத்தின் பின்பகுதியில் புத்தர் சிலையுடன் கூடிய தியான மண்டபம்
- இசைக்கேற்ற ஒளிச்சிதறல் கொண்ட நீரூற்று
- கட்டிடத்தின் தோற்றத்தைப் பொலிவாக்கும் முகப்பு விளக்குகள்
- புத்த சமயப் பாணியில் அமைக்கப்பட்ட விதானத்தின்கீழ், டாக்டர் அம்பேத்கரின் மார்பளவுச் சிலை
- கட்டிடத்தின் வெளிப்பரப்பில் போதி மரம்
நினைவிடத்தில் அமைந்துள்ள அருங்காட்சியகம், டாக்டர் அம்பேத்கரின் வாழ்க்கை மற்றும் நவீன இந்தியாவுக்கு அவர் ஆற்றிய பணிகள் ஆகியவற்றைப் புகைப்படங்கள், ஒளிப்படங்கள், காட்சிக் கேள்வி நிகழ்ச்சிகள், பல்லூடகத் தொழில்நுட்பங்கள் ஆகியவற்றின் மூலம் பார்வையாளர்களுக்கு உணர்த்துவதாக அமையும்.
------
(Visitor Counter : 137
உள்துறை அமைச்சகம்
மத்திய உள்துறை அமைச்சர் திரு அமித் ஷா, குஜராத் மாநிலம் மெஹ்சானாவில் உள்ள ஸ்ரீ கோவர்தன் நாத் ஜி கோவிலுக்கு சென்று, பல்வேறு பணிகளுக்கு அடிக்கல் நாட்டினார்
மத்திய உள்துறை மற்றும் கூட்டுறவுத் துறை அமைச்சர் திரு அமித் ஷா, குஜராத்தின் மெஹ்சானாவில் உள்ள ஸ்ரீ கோவர்தன் நாத் ஜி கோவிலுக்கு சென்று, கோவில் வளாகத்தில் பல்வேறு பணிகளுக்கு அடிக்கல் நாட்டினார். மெஹ்சானாவில் ஷெத் ஜி.சி. மேல்நிலைப் பள்ளியின் 95 ஆண்டு நிறைவையொட்டி ஏற்பாடு செய்யப்பட்ட நிகழ்ச்சியில் திரு அமித் ஷா பங்கேற்றார். இந்நிகழ்ச்சியில் குஜராத் முதலமைச்சர் திரு பூபேந்திர படேல் உட்பட பல முக்கிய பிரமுகர்கள் கலந்து கொண்டனர். உள்துறை அமைச்சர் காந்திநகரில் உள்ள மஹுதி ஜெயின் கோயிலுக்கும் சென்றார்.
நிகழ்ச்சியில் உரையாற்றிய அவர், 95 ஆண்டுகளாக ஒரு நிறுவனம் தடையின்றி வெற்றிகரமாக இயங்கி வருவது, அந்த நிறுவனம் திறமையான முறையில் நிர்வகிக்கப்பட்டு வருவதை எடுத்துக்காட்டுகிறது. எந்தவொரு நிறுவனத்தையும் நடத்துவதற்கு விடாமுயற்சி, கடின உழைப்பு, ஒருங்கிணைப்பு மிகவும் அவசியம் என்று கூறினார். பள்ளியின் அறங்காவலர் குழு 95 ஆண்டுகளாக எந்த இடையூறும் இல்லாமல் இந்த நிறுவனத்தை வெற்றிகரமாக நிர்வகித்து 35,000 க்கும் மேற்பட்ட மாணவர்களின் வாழ்க்கையை மேம்படுத்த பாடுபட்டுள்ளது, அத்தகைய முயற்சியை விட பெரிய தர்மம் எதுவும் இருக்க முடியாது என்று திரு.ஷா கூறினார்.
95 ஆண்டு காலத்தில், இந்தக் கல்வி நிறுவனம் இரண்டு கல்விக் கொள்கைகளைக் கண்டுள்ளது என்று திரு அமித் ஷா கூறினார். முதலாவதாக, ஆங்கிலேயர்கள் வகுத்த கல்விக் கொள்கை. இந்தக் கல்விக் கொள்கையில் சிந்தனை, ஆராய்ச்சி, தர்க்கம், அலசல், முடிவெடுக்கும் ஆற்றல், நீதி, தத்துவம் ஆகியவற்றில் கவனம் செலுத்தப்படாததால், சமூகத்தில் பல கேள்விகள் எழுந்துள்ளன. 2014 ஆம் ஆண்டில் நாட்டில் ஒரு பெரிய மாற்றம் ஏற்பட்டது என்றும், திரு நரேந்திர மோடியின் தலைமையின் மீது நாடு நம்பிக்கை வைத்து , அவர் நாட்டின் பிரதமரானார் என்றும் அவர் கூறினார். நரேந்திர மோடி பிரதமரான பிறகு, புதிய கல்விக் கொள்கையை கொண்டு வந்தார் என்றும், அடுத்த 25 ஆண்டுகளில் உலக அளவில் இந்தியா முதலிடத்தை எட்ட புதிய கொள்கை உதவும் என்றும் திரு. ஷா கூறினார். புதிய கல்விக் கொள்கையில் பல அடிப்படை மாற்றங்கள் இணைக்கப்பட்டுள்ளதாகவும், தாய்மொழியில் இரண்டாம் நிலை வரையிலான கல்வியை படிப்படியாக வழங்குவது மிகப்பெரிய மாற்றமாகும் என்று அவர் கூறினார்
புதிய கல்விக் கொள்கை, தாய்மொழியில் பேசுதல் மற்றும் சிந்திப்பதுடன், பகுத்தறிவு திறன், பகுப்பாய்வு, ஆராய்ச்சி மற்றும் தாய்மொழியில் அசல் சிந்தனை ஆகியவற்றிலும் கவனம் செலுத்துகிறது, இந்தியாவில் ஆராய்ச்சிக்கு முக்கியத்துவம் அளிக்கிறது. ஒரு நபர் தனது தாய்மொழியில் அசல் சிந்தனையை வைத்திருப்பது மிகவும் முக்கியம் என்றும், அதை பிரதமர் நரேந்திர மோடி உறுதி செய்து வருகிறார் என்றும் அவர் கூறினார்.
"சுதந்திரம் அடைந்த பிறகும், அடிமைத்தனத்தின் துர்நாற்றம் தொடர்ந்து வீசினால், சுதந்திரத்தின் வாசனை பரவாது" என்று அவர் கூறினார். நாட்டின் குடிமகன் கல்வியறிவு பெறாத வரை அவரது சொந்த மொழியில் சிந்தனைகளை வளர்க்கும் வரை, அவர் தன்னையும் தனது நாட்டையும் மதிக்க முடியாது. புதிய கல்விக் கொள்கையில், 5 + 3 + 3 மற்றும் 4 ஆண்டு கல்வி முறை தொடங்கப்பட்டுள்ளது. 10 ஆண்டுகளில் நாடு முழுவதும் இந்த கட்டமைப்பு நடைமுறைப்படுத்தப்படும் என்று அவர் கூறினார்.
சிறப்பு சேவைகள் மற்றும் கட்டுரைகள்
பள்ளிபாளையத்தில் நாளை ஊட்டச்சத்து மாத விழிப்புணர்வு நிகழ்ச்சி
ஊட்டச்சத்து மாதம், விடுதலையின் அம்ருத் மஹோத்ஸவம் மற்றும் கோவிட் நோய் தடுப்பு குறித்த விழிப்புணர்வு ஆகியவை அடங்கிய ஒருங்கிணைந்த தகவல் தொடர்பு நிகழ்ச்சியை தர்மபுரி மக்கள் தொடர்பு கள அலுவலகம் மற்றும் பள்ளிபாளையம் ஒருங்கிணைந்த குழந்தை வளர்ச்சி திட்டம் இணைந்து நாளை நடத்தப்படவுள்ளன. பள்ளிபாளையம் நகராட்சி சமுதாயக் கூடத்தில் காலை 11 மணிக்கு நடைபெறும் விழிப்புணர்வு நிகழ்ச்சியை நாமக்கல் மாவட்ட சுகாதார பணிகள் துணை இயக்குநர் மரு ஜே. பிரபாகரன் துவக்கி வைக்க உள்ளார். பள்ளிபாளையம் நகராட்சி ஆணையாளர் திரு மா. ரவிசந்திரன் விழாவுக்கு தலைமை தாங்குகிறார். மாவட்ட ஊராட்சி குழு உறுப்பினர் திரு எஸ். செந்தில் முன்னிலை வகைக்கிறார்.
மாவட்ட சமூக நல அலுவலர் திருமதி பி. கே. கீதா, வட்டார மருத்துவ அலுவலர் மரு கு. ரேவதி, வட்டார வளர்ச்சி அலுவலர்  திரு.வெ. கோவிந்தன்,வட்டார வளர்ச்சி அலுவலர் திருமதி நா. கிரிஜா, பள்ளிபாளையம் குழந்தை வளர்ச்சி திட்ட அலுவலர் திருமதி. தெ. புனிதவதி, திருச்செங்கோடு குழந்தை வளர்ச்சி திட்ட அலுவலர் திருமதி கா. மோகனா ஆகியோரும் இந்த விழாவில் பங்கேற்கின்றனர். நிகழ்ச்சியில் ஆரோக்கியமான குழந்தை போட்டி, சமையல் போட்டி, கோலப்போட்டி ஆகியவையும் ஒரு பகுதியாக நடத்தப்படும். மற்றும் இசை மற்றும் நாடக பிரிவு சார்பாக விழிப்புணர்வு கலை நிகழ்ச்சியும் நடைபெறயுள்ளன.
சுகாதாரம் மற்றும் குடும்ப நலத்துறை அமைச்சகம்
நாட்டில் கொவிட் தொற்றிலிருந்து குணமடைந்தோர் 97.32 சதவீதம்: உலகிலேயே மிக அதிகம்
நாட்டில் கொவிட் சிகிச்சை பெறுபவர்களின் எண்ணிக்கை தொடர்ச்சியாக குறைந்து வருகிறது. நாட்டில் இன்று கொவிட் சிகிச்சை பெறுபவர்களின் எண்ணிக்கை 1.36 லட்சமாக  குறைந்துள்ளது. இது மொத்த பாதிப்பில் 1.25 சதவீதம்.
இதுவரை 1.06 கோடிக்கும் அதிகமானோர்  குணமடைந்துள்ளனர். கடந்த 24 மணி நேரத்தில் 11,805 பேர் குணமடைந்து வீடு திரும்பியுள்ளனர். நாட்டில் குணமடைந்தோர் வீதம் 97.32 சதவீதமாக உள்ளது. இது உலகிலேயே மிக அதிகம்.
கடந்த 24 மணி நேரத்தில் 17 மாநிலங்கள் / யூனியன் பிரதேசங்களில் உயிரிழப்பு ஏற்படவில்லை.
இன்று காலை 8 மணி வரை, கொவிட் தடுப்பூசி போட்ட சுகாதார மற்றும் முன்கள பணியாளர்களின் எண்ணிக்கை 87 லட்சத்தை கடந்த விட்டது.
தமிழகத்தில் 2,69,219 , புதுவையில் 6,513 பேர் உட்பட 87,20,822 பேர் இன்று காலை 8 மணி வரை கொவிட் தடுப்பூசி போட்டுள்ளனர்.
31வது நாளான நேற்று  4,35,527 பேருக்கு கொவிட் தடுப்பூசி போடப்பட்டது.
கடந்த 24 மணி நேரத்தில் 9,121 பேருக்கு புதிதாக தொற்று ஏற்பட்டுள்ளது. 81 பேர் உயிரிழந்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1698349
பாதுகாப்பு அமைச்சகம்
கடலோர பாதுகாப்பு ஒத்திகை பயிற்சி சீ விஜில்-22 நிறைவு
கடலோர பாதுகாப்பு ஒத்திகை பயிற்சியான சீ விஜில்-22 நவம்பர் 15, 16 ஆகிய இரண்டு தேதிகளில் நாட்டின் கடலோரப் பகுதியில் நடத்தப்பட்டது. அமைதிக் காலம் முதல் போர்க்காலம் வரை கடலோரப் பகுதிகளில் மேற்கொள்ளப்பட வேண்டிய கண்காணிப்பு நடவடிக்கைகளை மையமாக கொண்டு இந்த ஒத்திகை மேற்கொள்ளப்பட்டது.
கரையோரப் பகுதிகளின் பாதுகாப்பு நெறிமுறைகளில் கவனத்துடன் செயல்படுதல், விதிமீறல் நடவடிக்கைகளை கண்காணித்து தடுத்தல் போன்றவை குறித்தும் இந்த ஒத்திகையில் பயிற்சி தரப்பட்டது.
9 மாநிலங்கள் மற்றும் 4 யூனியன் பிரதேசங்களை சேர்ந்த 17 அரசு அமைப்புகள் இந்த கடலோர பாதுகாப்பு நடவடிக்கையில் பங்கேற்றன. இந்திய கடற்படை, கடலோர காவல்படை, மாநில காவல் துறைகள், சுங்கத் துறையினர், வனத்துறையினர், துறைமுக ஆணையங்கள் போன்றவையும் இதில் பங்கேற்றன.
ஹெலிகாப்டர்களும் இந்த பாதுகாப்பு ஒத்திகையில் ஈடுபடுத்தப்பட்டன. தீவிரவாத தடுப்பு தொடர்பாகவும், அவசரகால சூழலில் துறைமுக மேலாண்மை குறித்தும் பயிற்சிகள் மேற்கொள்ளப்பட்டன.
தேசிய மாணவர் படைக்கு முக்கியத்துவம் அளிக்க வேண்டும் என்ற பிரதமர் நரேந்திர மோடியின் கொள்கைக்கு ஏற்ப பல்வேறு மாநிலங்களின் தேசிய மாணவர் படையை சேர்ந்த 800-க்கும் மேற்பட்டோர் இந்த பாதுகாப்பு ஒத்திகையில் ஈடுபட்டனர்.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1876738
சுரங்கங்கள் அமைச்சகம்
கனிம வள மேம்பாட்டில் கவனம் செலுத்த இந்திய புவியியல் ஆய்வு அமைப்பு உறுதி
ஜிஎஸ்ஐ என்று அழைக்கப்படும் இந்திய புவியியல் ஆய்வு அமைப்பு தனது 172-வது நிறுவன தினத்தை உற்சாகத்துடன் கொண்டாடியது. ஜிஎஸ்ஐயின் அனைத்து அலுவலகங்களிலும் நிறுவன தினம் கொண்டாடப்பட்ட நிலையில் முக்கிய நிகழ்வு கொல்கத்தாவில் உள்ள அதன் தலைமையகத்தில் நேற்று நடைபெற்றது. தலைமை இயக்குனர் திரு. ராஜேந்திர சிங் கர்கால் நிகழ்ச்சியை தொடங்கி வைத்தார்.
கடந்த 172 வருடங்களாக ஜிஎஸ்ஐ ஆற்றி வந்த பணிகள் குறித்து பேசிய திரு. கர்கால், அமைப்பு தொடங்கியுள்ள 5 திட்டங்களின் மூலம் சிறப்பான சேவையை தொடர்வதற்கான தேவை குறித்து வலியுறுத்தினார். நாட்டின் பரந்து விரிந்த கனிம வளங்களை கண்டறிந்து மேம்படுத்துவதில் ஜிஎஸ்ஐ முக்கிய பங்காற்றி உள்ளதாக அவர் கூறினார்.
150 ஜி2 மற்றும் ஜி3 வகை கனிம தொகுப்புகளையும் 152 ஜி4 தொகை கனிம தொகுப்புகளையும் ஏல நடவடிக்கைக்காக பல்வேறு மாநில அரசுகளிடம் சமீபத்தில் ஜிஎஸ்ஐ வழங்கியுள்ளதாக திரு. கர்கால் கூறினார். நவீன தொழில்நுட்பங்களை பயன்படுத்தி அயராது உழைத்து கனிமத்துறையில் நாட்டை தற்சார்பாக்க செயல்பட வேண்டும் என்று இளம் அலுவலர்களை அவர் கேட்டுக்கொண்டார்.
மாணவர்களிடையே உரையாற்றிய அவர், ஜிஎஸ்ஐயின் செயல்பாடுகள் மற்றும் சாதனைகள் குறித்து அவர்களிடம் எடுத்துரைத்தார். நிகழ்ச்சியில் பேசிய கூடுதல் தலைமை இயக்குநரும் துறை தலைவருமான திரு. எம். எம். பொவார், ஜிஎஸ்ஐயின் சமீபத்திய நடவடிக்கைகள் குறித்து விளக்கினார்.
ஜிஎஸ்ஐயின் பல்வேறு செயல்பாடுகள் குறித்த புத்தகங்கள் மற்றும் ஒலி ஒளி தொகுப்புகள் நிகழ்ச்சியின் போது வெளியிடப்பட்டன. கொல்கத்தா மற்றும் அதன் சுற்றுப் பகுதிகளைச் சேர்ந்த மாணவர்களுக்காக பாறைகள், கனிமங்கள் உள்ளிட்டவை குறித்த கண்காட்சிக்கும் ஏற்பாடு செய்யப்பட்டது.
ரயில்வே துறைக்கு தேவையான நிலக்கரி தொகுப்புகளை கண்டறிவதற்காக 1851-ம் ஆண்டு நிறுவப்பட்ட இந்திய புவியியல் ஆய்வு அமைப்பு, நாட்டின் பல்வேறு துறைகளுக்கு தேவையான புவி அறிவியல் தகவல்களை வழங்கும் சர்வதேச புகழ் பெற்ற அமைப்பாக தற்போது வளர்ச்சி அடைந்துள்ளது
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1803142
அறிவியல் மற்றும் தொழில்நுட்பத்துறை
அருகாமை புற ஊதா மற்றும் தூர புற ஊதா நிறமாலையின் ஐந்து ஆண்டு வானியல் புகைப்படத் தோற்றம்
அண்டத்திலிருந்து பிரபஞ்சத்தின் முதலாவது தீவிர புற ஊதா கதிர்களின் இமேஜ் பற்றிய செயற்கைக்கோள் கண்டுபிடிப்பின் ஐந்தாம் ஆண்டு தினம் இன்று செப்டம்பர் 28-ஆம் தேதி கொண்டாடப்பட்டது.
புற ஊதா இமேஜ் தொலைநோக்கி அல்லது யுவிஐடி , என்பது மகத்தான மூன்றும் ஒன்றாக இணைந்த இமேஜ் தொலைநோக்கியாகும். இது ஒரே நேரத்தில், அருகாமை புற ஊதா மற்றும் தூர புற ஊதா நிறமாலையைக் காணக்கூடியதாகும்.
230 கிலோ எடை கொண்ட யுவிஐடி இரண்டு தனி நொலைநோக்கிளைக் கொண்டதாகும். ஒன்று , என்யுவி  அளவில் காணக்கூடிய வகையில் செயல்படுகிறது. மற்றொன்று எப்யுவி  அளவில் செயல்படும். இந்தியாவின் முதலாவது பல்முனை அலைவரிசை வானியல் ஆய்வுநிலையம் அஸ்ட்ரோசாட், வானியல் பொருள்களின் தோற்றங்களைப் புகைப்படமாக அனுப்புவதில் ஐந்து ஆண்டுகளை இன்று நிறைவு செய்துள்ளது.
இருப்பினும், அதன் ஐந்து ஆண்டுகால இயக்கத்தில், அது மிகப் பெரிய சாதனையை நிகழ்த்தியுள்ளது. இந்தியா மற்றும் உலக அளவிலான விஞ்ஞானிகளின் உத்தேசத்துக்கு ஏற்ப ,800 தனித்துவமான வான் ஆதாரங்களில் இருந்து 1166 அவதானிப்புகளை அனுப்பியுள்ளது.
(Visitor Counter : 151
வணிகம் மற்றும் தொழில்துறை அமைச்சகம்
இந்தியா-பிரான்ஸ் நட்புறவின் 25 ஆண்டுகளை நினைவுகூரும் வகையில் இந்தியா-பிரான்ஸ் வர்த்தக உச்சி மாநாடு 2023-ம் ஆண்டு ஏப்ரல் 11-ம் தேதியன்று நடைபெறுகிறது
இந்தியா-பிரான்ஸ் இடையிலான நட்புறவின் 25 ஆண்டுகளை நினைவுகூரும் வகையில், 2023-ம் ஆண்டு ஏப்ரல் 11-ம் தேதியன்று நடைபெறவுள்ள இந்தியா-பிரான்ஸ் வர்த்தக உச்சி மாநாட்டிற்கு மத்திய வர்த்தகம், தொழில்துறை, நுகர்வோர் விவகாரங்கள், உணவு,பொது விநியோகம் மற்றும் ஜவுளித் துறை அமைச்சர் திரு.பியூஷ் கோயல், பிரான்ஸ் வெளிநாட்டு வர்த்தகத்துறை அமைச்சர் ஆலிவர் பெக்ட் உடன் இணைந்து தலைமை தாங்கவுள்ளார். இந்த மாநாட்டிற்காக மத்திய அமைச்சர் பியூஷ் கோயல் 2023 ஏப்ரல் 11-13-ம் தேதி வரை பிரான்ஸ் மற்றும் இத்தாலி ஆகிய நாடுகளுக்கு அரசு முறைப் பயணமாக செல்கிறார். அவருடன் இந்தியாவிலுள்ள முக்கிய நிறுவனங்களின் இந்திய தலைமை நிர்வாக அதிகாரிகளும் செல்கின்றனர். அங்கு பிரான்ஸின் பல்வேறு துறைகளைச் சேர்ந்த வர்த்தகத் தலைவர்களைச் சந்திக்க பியூஷ் கோயல் சந்திக்கவுள்ளார்.
மேலும், பிரான்ஸ் அமைச்சர் ஆலிவர் பெக்ட் உடன் இணைந்து இந்தியாவின் கலாச்சாரத்தையும், பாரம்பரியத்தையும் பறைசாற்றும் நிகழ்வில் அமைச்சர் பியூஷ் கோயல் பங்கேற்கவுள்ளார். இதில் பிரான்ஸ் அரசின் 600-க்கும் மேற்பட்ட உயரதிகாரிகள், பிரான்சில் உள்ள இந்தியர்கள் பங்கேற்பார்கள் என்று எதிர்பார்க்கப்படுகிறது. மேலும், பாரீஸில் உள்ள இந்தியர்களுடன் அமைச்சர் உரையாடவுள்ளார்.
இதனைத் தொடர்ந்து இத்தாலியின் ரோம் நகருக்குச் செல்லும் அமைச்சர் பியூஷ் கோயல் அந்நாட்டு துணைப்பிரதமரும், வெளியுறவு மற்றும் சர்வதேச ஒத்துழைப்புத்துறை அமைச்சர் ஹெச்.இ. அன்டோனியோ தஜானியை சந்திக்கவுள்ளார். பின்னர், இத்தாலியைச் சேர்ந்த முக்கிய நிறுவனங்களின் தலைமை நிர்வாக அதிகாரிகளை சந்திக்கவுள்ளார். இதில்,35 நிறுவங்களின் தலைமை நிர்வாக அதிகாரிகள் பங்கேற்க வாய்ப்பு உள்ளது. இந்த பயணம் ஐரோப்பாவில் இந்தியாவின் முக்கிய வர்த்தக நட்பு நாடுகளுடனான இருதரப்பு உறவை மேலும் மேம்படுத்தும் என எதிர்பார்க்கப்படுகிறது.
குடியரசுத் தலைவர் செயலகம்
செயிண்ட் வின்செண்ட் மற்றும் கிரானாடைன்ஸ் அரசியல் தலைவர்களுடன் இந்திய குடியரசுத் தலைவர் ராம்நாத் கோவிந்த் சந்திப்பு
குடியரசுத் தலைவர் ராம்நாத் கோவிந்த், அரசு முறைப் பயணமாக கரிபீயன் தீவுகளை சேர்ந்த செயிண்ட் வின்செண்ட் மற்றும் கிரானாடைன்ஸ் நாடுகளின் தலைநகரான கிங்ஸ்டவுனுக்கு 18-ம் தேதி சென்றார். இந்தியக் குடியரசு தலைவர் ஒருவர் இங்கு அரசு முறைப் பயணம் செல்வது இதுவே முதன்முறையாகும்.
முன்னதாக, செயிண்ட் வின்செண்ட் மற்றும் கிரானாடைன்ஸ் நாடுகளின் ஆர்கைல் விமான நிலையத்துக்கு சென்ற ராம்நாத் கோவிந்த்தை செயிண்ட் வின்செண்ட் மற்றும் கிரானாடைன்ஸ் நாடுகளின் கவர்னர் ஜெனரல் திருமதி. டேம் சூசன் டௌஹான், பிரதமர் டாக்டர். ரால்ஃப் கொன்சால்வாஸ் மற்றும் அரசு அதிகாரிகள் வரவேற்றனர்.
நேற்றைய தினம், செயிண்ட் வின்செண்ட் மற்றும் கிரானாடைன்ஸ் நாடுகளின் அரசு இல்லத்தில், அந்நாடுகளின் குடியரசுத் தலைவர் ராம்நாத் கோவிந்த், கவர்னர் ஜெனரல் திருமதி. டேம் சூசன் டௌஹான், பிரதமர் டாக்டர். ரால்ஃப் கோனாவால்ஸ் ஆகியோரை சந்தித்துப் பேச்சுவார்த்தை நடத்தினார். அப்போது, கல்வி, சுகாதாரம், தகவல் தொழில்நுட்பம், சுற்றுலா உள்ளிட்ட துறைகளில் இருநாடுகளும் ஒத்துழைப்பை அளிப்பது குறித்து பேச்சுக்கள் நடத்தினார்.
இதனைத் தொடர்ந்து, தகவல் பரிமாற்றம், வரி வசூல் உதவி மற்றும் வின்செண்ட் மற்றும் கிரானாடைன்ஸ் நாட்டிலுள்ள, பழைய கால்டர் சமூக மையத்தை புதுப்பிப்பது தொடர்பான புரிந்துணர்வு ஒப்பந்தங்களில் குடியரசுத் தலைவர் ராம்நாத் கோவிந்தும், வின்செண்ட் மற்றும் கிரானாடைன்ஸ் நாடுகளின் பிரதமர் டாக்டர். ரால்ஃப் கொன்சால்வாஸ் கையெழுத்திட்டு, பரிமாறி கொண்டனர்.
இதையடுத்து, செயிண்ட் வின்செண்ட் மற்றும் கிரானாடைன்ஸ் நாடுகளின் தலைநகரான கிங்ஸ்டவுனிலுள்ள தாவரவியல் பூங்காவுக்கு சென்ற ராம்நாத் கோவிந்த், அங்கு இந்தியாவின் வெள்ளை சந்தன மரக்கன்றுகளை நட்டு வைத்தார். பின்னர் அங்கு நடைபெற்ற இந்திய கலை நிகழ்ச்சிகளையும் கண்டு களித்தார்.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1826826
மனித வள மேம்பாட்டு அமைச்சகம்
தேசியக் கல்விக்கொள்கை 2020-இன் ஓராண்டு சாதனைகளை விளக்கும் கையேடு மற்றும் சில முக்கிய நடவடிக்கைகள்: அமைச்சர்கள் திரு. தர்மேந்திர பிரதான் மற்றும் திரு வீரேந்திர குமார் வெளியிட்டனர்
தேசியக் கல்விக்கொள்கை 2020-இன் ஓராண்டு சாதனைகளை விளக்கும் கையேடு, நிபுன் பாரத் திட்டத்துக்கான பொருள்கள், திக்ஷா இணைய தளத்தில் இடம் பெற வேண்டிய அம்சங்கள், நியாஸ் மெய்நிகர் பள்ளி, என்சிஇஆர்டி-யின் மாற்றுக் கல்வி அட்டவணை, மாற்றுத்திறனாளி மாணவர்களுக்காக உருவாக்கப்பட்ட ‘ப்ரியா’ கையேடு போன்ற முக்கிய நடவடிக்கைகளை மத்திய கல்வி அமைச்சர் திரு. தர்மேந்திர பிரதான் மற்றும் மத்திய சமூக நீதி மற்றும் மேம்பாட்டுத்துறை அமைச்சர் திரு. வீரேந்திர குமார் ஆகியோர் இணைந்து தொடங்கி வைத்தனர். கல்வித்துறை இணையமைச்சர் திருமதி அன்னபூர்னா தேவி, பள்ளிக் கல்வித்துறைச் செயலாளர் திருமதி. அனிதா கர்வால் உட்பட பலர் இதில் கலந்து கொண்டனர்.
இந்த நிகழ்ச்சியில் பேசிய மத்திய கல்வி அமைச்சர் திரு. தர்மேந்திர பிரதான் கூறியதாவது:
இந்தியாவை தற்சார்புடையதாக ஆக்குவதிலும், கோடிக்கணக்கான இளைஞர்களின் நம்பிக்கைகளையும், ஆசைகளையும் நனவாக்குவதிலும், தேசியக் கல்விக் கொள்கை வழிகாட்டும் தத்துவமாக இருக்கும். உலகத்தின் அறிவு மையமாக இந்தியாவை மாற்றும் இலக்கை அடைய கூட்டாட்சி ஒத்துழைப்புக்கு தேசியக் கல்விக் கொள்கை வாழும் உதாரணமாக உள்ளது. தேசியக் கல்விக் கொள்கையின் முன்னேற்றத்தை நாம் பார்க்கும் போது, நமது மாணவர்களின் எதிர்காலம் பற்றி நமக்கு அதிக நம்பிக்கை கிடைக்கிறது. கல்வி என்பது, பட்டங்களை பெறுவதற்கான வெறும் போட்டி அல்ல. அது குணநலன்களையும், நாட்டின் மேம்பாட்டுக்கான அறிவையும் வளர்க்கும் கருவியாகும். பள்ளிகளில் உள்கட்டமைப்பு வசதிகளை மேம்படுத்த அரசு பணியாற்றிக் கொண்டிருக்கிறது. நாடு முழுவதும் கிராமங்களில் உள்ள பள்ளிகளுக்கும் இணையதள வசதி சென்றடைவது உறுதி செய்யப்படுகிறது.
இவ்வாறு திரு தர்மேந்திர பிரதான் கூறினார்.
இந்த நிகழ்ச்சியில் பேசிய மத்திய அமைச்சர் திரு. வீரேந்திர குமார், ‘‘வாய்ப்புகளுக்கும், வளர்ச்சிக்குமான வழிகளை அணுகல் திறக்கிறது. அதனால் அனைவருக்குமான அணுகல் சூழலை உருவாக்குவது முக்கியம். எந்தவொரு புரட்சிகரமான மாற்றத்தை ஏற்படுத்துவதற்கும் விழிப்புணர்வும், மக்களுக்கு உணர்த்துவதும் முக்கியம்’’ என்றார்.
இந்த நிகழ்ச்சியில் அனைத்து மாநிலங்கள் மற்றும் யூனியன் பிரதேசங்களைச் சேர்ந்த கல்வித்துறை உயர் அதிகாரிகள் கலந்து கொண்டனர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1748543
-----
(Visitor Counter : 153
உள்துறை அமைச்சகம்
பிரிக்ஸ் போதைமருந்து தடுப்புப் பணிக்குழுவின் 4-வது கூட்டம்
பிரேசில், ரஷ்யா, சீனா, தென்னாப்பிரிக்கா, இந்தியா ஆகிய நாடுகளைக் கொண்ட பிரிக்ஸ் போதைமருந்துத் தடுப்புப் பணிக்குழுவின் 4-வது அமர்வு இந்த வாரம் நடைபெற்றது. இந்தியாவின் சார்பில், போதைமருந்து கட்டுப்பாட்டுப் பிரிவின்  தலைமை இயக்குநர் திரு. ராகேஷ் அஸ்தானா தலைமையிலான குழு கலந்து கொண்டது. இதில், என்சிபி-யின் துணைத் தலைமை இயக்குநர்  திருமதி. பி.ராதிகா, மாஸ்கோவுக்கான இந்திய தூதரகத்தைச்  சேர்ந்த முதல் செயலர் திருமிகு, விருந்தாபா கோகில், வெளியுறவு அமைச்சகத்தின்  சார்புச் செயலர் டாக்டர். வைபவ் டாண்டலே, என்சிபியின்  துணை இயக்குநர் திரு.கே.பி.எஸ். மல்கோத்ரா ஆகியோர் உள்ளனர். இந்த ஆண்டுக் கூட்டம், ரஷ்யாவின் தலைமையில் ஆகஸ்ட் 12-ஆம் தேதி காணொளிக் காட்சி மூலம் நடைபெற்றது.
பிரிக்ஸ் நாடுகளில் போதைமருந்து நிலை குறித்த கவலைகள் பற்றி பயனுள்ள கருத்துகள் பரிமாறப்பட்டன. சட்ட விரோத போதைமருந்து கடத்தல் காரணமாக ஏற்பட்டுள்ள நிலை, உள ரீதியாகப் பாதிக்கும் பொருள்கள், அதன் காரணிகள், அதனால் ஏற்படும் தாக்கங்கள் குறித்து இந்தக் கூட்டத்தில் விவாதிக்கப்பட்டது. கடல் வழியாக போதைப்பொருள் கடத்தல் அதிகரித்து வரும் நிலையில் அதனைத் தடுக்க, உறுப்பு நாடுகள் அது தொடர்பான விஷயங்களைப் பகிர்ந்து கொள்வது பற்றி பொதுவான யோசனைகள் தெரிவிக்கப்பட்டன. கணினியில் பிரத்யேக மென்பொருளான டார்க்நெட் மற்றும் நவீன தொழில்நுட்பங்களை கடத்தலுக்குத் தவறாகப் பயன்படுத்துவது பற்றியும் இக்கூட்டத்தில் முக்கியமாக விவாதிக்கப்பட்டது.
இந்தக் கூட்டத்தில் விவாதிக்கப்பட்ட அனைத்து அம்சங்கள் பற்றியும் உறுப்பு நாடுகள் ஒரு அறிவிக்கையைக் கடைப்பிடித்தன.
பிரேசில் கூட்டுக் குடியரசு, ரஷ்யக் கூட்டமைப்பு, இந்தியக் குடியரசு, சீனா மக்கள் குடியரசு, தென்னாப்பிரிக்கக் குடியரசு ஆகிய நாடுகளைக் கொண்ட ஒரு அமைப்பு பிரிக்ஸ். இந்த நாடுகளின் வளர்ந்து வரும் பொருளாதாரம், மக்கள்தொகை, அபரிமிதமான இயற்கை வளங்கள் இந்நாடுகளின் சர்வதேச செல்வாக்கு உள்ளிட்டவை உலக அளவில் பொருளாதார மேம்பாட்டுக்கு சிறப்பான முக்கியத்துவம் வாய்ந்த அமைப்பாக இது உருவெடுத்து வருகிறது. போதைப்பொருள் கடத்தல் தொடர்பான விஷயங்கள் தவிர, பிரிக்ஸ் நாடுகளுக்கு இடையே இதர ஒத்துழைப்பு சம்பந்தமான விஷயங்களும் கூட்டத்தில் விவாதிக்கப்பட்டன.
(Visitor Counter : 136
அறிவியல் மற்றும் தொழில்நுட்பத்துறை
என்ஏஎல் நிறுவனம் தயாரித்த மல்டிகாப்டர் டிரோன்: பெங்களூரு புறநகர் பகுதியில் கொவிட்-19 தடுப்பூசிகளை வெற்றிகரமாக விநியோகித்தது
மத்திய அரசின் அறிவியல் தொழில் ஆராய்ச்சிக் கவுன்சிலின் கீழ்  செயல்படும் தேசிய விண்வெளி ஆய்வங்கள் உள்நாட்டு தொழில்நுட்பத்தில் மல்டி காப்டர் ட்ரோனை தயாரித்தது. கார்பன் பைபர் மூலம் தயாரிக்கப்பட்ட, இந்த ட்ரோன் மடக்கி வைக்க கூடியது. இதில் தானியங்கிவழிகாட்டி, ஆட்டோ பைலட் ஆகியவை உள்ளன. இந்த ட்ரோனின் பரிசோதனையை இன்று மேற்கொள்ள, விமானப் போக்குவரத்துத் துறை அமைச்சகம் அனுமதி வழங்கியது.
இந்த ட்ரோனில் 15 கிலோ எடையுடன் கூடிய பொருட்களை அனுப்ப முடியும். இது தொடர்ந்து 40 நிமிடங்கள் பறக்கும் திறன் வாய்ந்தது. இது 500 மீட்டர் உயரத்தில் மணிக்கு அதிகபட்சம் 36 கி.மீ வேகத்தில் பறக்க கூடியது.
இதன் மூலம் தடுப்பூசிகள், மருந்துகள், உணவு, தபால் பார்சல்கள், மனித உறுப்புகள் ஆகியவற்றை அனுப்ப முடியும்.
இந்த ட்ரோனில் சக்தி வாய்ந்த கம்ப்யூட்டர், நவீன சென்சார்கள் உள்ளன. இந்த ட்ரோன் மூலம் விவசாய நிலையங்களில் மருந்து தெளிக்க முடியும், கண்காணிக்க முடியும், படம்பிடித்து கணக்கெடுப்புப் பணிகளை மேற்கொள்ள முடியும்.
சிஎஸ்ஐஆர்-என்ஏஎல், கர்நாடகா அரசின் சுகாதாரத்துறையுடன் இணைந்து ட்ரோன் மல்டிகாப்டர் மூலம் கொவிட்-19 தடுப்பூசிகளை இன்று அனுப்பிப் பரிசோதனை மேற்கொண்டது. பெங்களூரின் புறநகர் பகுதியில் உள்ள சந்திரபுரா ஆரம்ப சுகாதார மையத்திலிருந்து, ஹரகாடே ஆரம்ப சுகாதார மையத்துக்கு 50 குப்பிகள் கொவிட்-19 தடுப்பூசி மருந்துகள் மற்றும் ஊசிகள் ஒரு பெட்டியில் வைத்து அனுப்பப்பட்டன. சந்தாபுராவிலிருந்து இன்று காலை 9.43 மணிக்கு புறப்பட்ட ட்ரோன் இன்று காலை 9.53 மணிக்கு ஹரோகடே ஆரம்ப சுகாதார நிலையத்தை சென்றடைந்தது. அப்போது 300 மீட்டர் உயரத்தில் வினாடிக்கு 10மீ கேவத்தில் பறந்து சென்றது. தடுப்பூசிகளை விநியோகித்து விட்டு, அந்த ட்ரோன் மீண்டும் சந்தாபுரா திரும்பியது.மொத்தம் 14 கி.மீ தூரம் உள்ள இடத்துக்கு சென்று தடுப்பூசிகளை விநியோகித்து விட்டு திரும்பி வர 20 நிமிடங்கள் ஆனது. தடுப்பூசிகளைச் சாலை மூலம் கொண்டு செல்ல, 30 முதல் 40 நிமிடங்கள் ஆகும் என மருத்துவ அதிகாரி டாக்டர் மனீஷா தெரிவித்தார். ட்ரோன் தடுப்பூசிகள் கொண்டு வந்ததை ஆரம்ப சுகாதார மையத்தில் உள்ள மருத்துவர்கள் மகிழ்ச்சியுடன் பார்வையிட்டனர். மிகவும் விரைவாகவும், பாதுகாப்பாகவும், கொவிட்-19 தடுப்பூசிகளை ட்ரோன் கொண்டு வந்தது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1771470
மனித வள மேம்பாட்டு அமைச்சகம்
நிபுண் பாரத் திட்டத்தை மத்திய கல்வி அமைச்சர் இன்று தொடங்கி வைத்தார்
மூன்றாம் வகுப்பை நிறைவு செய்வதற்குள் அனைத்து குழந்தைகளும் அடிப்படை எழுத்து மற்றும் எண்ணறிவு பெறுவதை 2026-27-க்குள் உறுதி செய்வதற்கான புரிந்துகொண்டு படிக்கும் திறன் மற்றும் எண்ணறிவுக்கான தேசிய திட்டத்தை  மத்திய கல்வி அமைச்சர் திரு ரமேஷ் பொக்ரியால் 'நிஷாங்க்' காணொலி மூலம் இன்று தொடங்கி வைத்தார்.
நிகழ்ச்சியில் பங்கேற்றவர்களுடன் உரையாடிய அமைச்சர், 3 முதல் 9 வயதுக்குள் உள்ள குழந்தைகளின் கற்றல் தேவைகளை பூர்த்தி செய்வதை நிபுண் பாரத் நோக்கமாகக் கொண்டுள்ளதாக தெரிவித்தார். அடிப்படை மொழியறிவு, எண்ணறிவு மற்றும் எழுத்தறிவுக்காக ஒவ்வொரு குழந்தை மீதும் ஆசிரியர்கள் கவனம் செலுத்த வேண்டும் என்று அவர் கேட்டுக்கொண்டார். இதன் மூலம் சிறந்த படிப்பாளிகள் மற்றும் எழுத்தாளர்களாக குழந்தைகள் உருவாவதற்கு வாய்ப்புள்ளது என்று அவர் கூறினார். கல்வி கற்பதை முழுமையான, ஒருங்கிணைந்த, மகிழ்ச்சியான மற்றும் ஈடுபாடு நிறைந்த அனுபவமாக மாற்றுவது நிபுண் பாரத்தின் லட்சியம் என்று அவர் மேலும் தெரிவித்தார்.
அடிப்படை எண்ணறிவு மற்றும் எழுத்தறிவின் முக்கியமான விஷயங்களை இத்திட்டம் கருத்தில் கொள்வதாக தெரிவித்த திரு பொக்ரியால், தேசிய, மாநில, மாவட்ட, வட்ட மற்றும் பள்ளி அளவில் இதை சிறப்பாக செயல்படுத்துவதற்கான திட்டம் வகுக்கப்படும் என்றும் அவர் தெரிவித்தார்.
அடிப்படை அளவில் பல்வேறு திட்டங்களைச் செயல்படுத்துவதற்காக 2021-22-ம் ஆண்டில் சமக்ரா சிக்ஷா திட்டத்தின் கீழ் ரூபாய் 2,688.18 கோடி ரூபாய் மாநிலங்கள் மற்றும் யூனியன் பிரதேசங்களுக்கு வழங்கப்பட்டுள்ளதாகவும் அவர் தெரிவித்தார்.
நிகழ்ச்சியில் பேசிய மத்திய கல்வி இணை அமைச்சர் திரு சஞ்சய் தோத்ரே, தேசத்தை கட்டமைப்பதில் தரமான கல்வி முக்கிய பங்காற்றுவதாகவும், அடிப்படை எண்ணறிவு மற்றும் எழுத்தறிவு அதன் மிக முக்கிய அங்கமாக திகழ்வதாகவும் கூறினார். இத்திட்டத்தின் மூலம் பள்ளிக் கல்வி குறித்த எண்ணம் வரும் காலங்களில் மாறி 21-ம் நூற்றாண்டில் இந்தியாவில் பெரும் தாக்கம் ஏற்படும் என்றும் கூறினார்.
நிபுண் பாரத் குறித்த விளக்க காட்சியை காண கீழ்காணும் இணைப்பை பயன்படுத்தவும்:
https://static.pib.gov.in/WriteReadData/specificdocs/documents/2021/jul/doc20217531.pdf
நிபுண் பாரத் வழிகாட்டுதல்களை இங்கே காணலாம்: https://www.education.gov.in/sites/upload_files/mhrd/files/NIPUN_BHARAT_GUIDELINES_EN.pdf
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1732830